Záborská, Anna, poslankyňa NR SR (2024-02-23):
Ďakujem pekne, pán predseda, pán predkladateľ, vo svojom príspevku nie veľmi dlhom, by som chcela dnes vyjadriť uznanie matkám, ktoré neúnavne pracujú v domácnosti, za ich neoceniteľný prínos. Ale rovnako by som chcela poďakovať aj predkladateľovi, pretože tak ako v minulom volebnom období, tak aj v tomto volebnom období ukazuje, že mu záleží na mamách, záleží mu na rodinách, záleží mu na deťoch. Dovoľte mi na začiatok taký krátky príbeh z môjho života. Veľmi dobre sa poznám s rodinou jedného nemeckého novinára, ktorý je vysokoškolák, jeho manželka je vysokoškoláčka a majú dvanásť detí, všetky deti sú dospelé a veľmi dobre umiestnené na pracovnom trhu. Ako s novinárom jeho manželka chodievala na recepcie a keď povedala, že je doma a že je matkou dvanástich detí, tak odrazu zistila, že je sama, že na tej recepcii sa nemal kto s ňou rozprávať. No a raz teda tak porozmýšľala a povedala, tak toto si nenechám. Prišla na jednu recepciu a keď sa jej opýtali, čo robí, tak povedala, že je manažérkou štrnásťčlennej firmy, že zabezpečuje celý chod firmy, zabezpečuje stravovanie, manažment, financovanie, dopravu a vymenovala všetky veci.	Povedala, že toľko obdivu, koľko ona zažila v tej spoločnosti, tak že to, že to ani nečakala. Nielen to, že neoceníme ženy matky finančne. Tu sa čím ďalej, tým viacej rozvíja hrozivá mentalita, že ich nedokážeme oceniť ani verbálne, že sa nedokážeme s nimi ani porozprávať, lebo ony sú len mamy a ony sú len v domácnosti. A pritom sú to matky, ktoré sú srdcom a dušou domova. Matky s láskou a oddanosťou vykonávajú, ako som povedala, ako táto Nemka, množstvo, množstvo úloh. Sú to ony, ktoré vytvárajú láskyplné prostredie a ktoré majú veľký podiel na tom, čo raz budú robiť ich deti. A sú to práve ony, ktoré aj týmto deťom vštepujú morálne a etické hodnoty a ukazujú im príklad, ako sa treba obetovať pre dobro druhých. Podľa štatistík Eurostatu, podľa štatistík Európskeho parlamentu ženy vykonávajú v priemere viac hodín neplatenej práce, ako je napríklad starostlivosť o deti alebo práca v domácnosti a muži viac hodín platenej práce. Podľa údajov z roku 2022 iba 8 % mužov v EÚ pracuje na čiastočný úväzok, zatiaľ čo v prípade žien je to tretina, až 28 %. Ak zrátame neplatenú a platenú prácu, ženy odpracujú týždenne viac hodín ako muži. Zase ako obyčajne, niektoré politické smery vymyslia veľmi jednoduchý, jednoduchý nápad a povedia, však nech polovicu práce doma robia muži a nech polovicu práce robia ženy a všetko bude vyriešené. Ale je to niečo podobné, ako s nespravodlivou a diskriminačnou odmeňova... odmeňovaním žien. V rímskych zmluvách v päťdesiatych rokoch je napísané, že za rovnakú prácu alebo prácu rovnakej hodnoty musia ženy a muži dostávať rovnakú odmenu. Koľko je to od tých päťdesiatych rokov? A ešte stále je to rozdiel. V niektorých krajinách až do 20 %, u nás na Slovensku 16. Čiže kým by sme došli tam, že tí muži budú robiť polovicu toho, čo robia ženy, no tak asi by sme sa k tomu nedostali. Keď EUROSTAT, štatistický úrad Európskej únie robil štatistiku o hodinovej mzde pracovníkov v domácnosti, v Európskej únii v roku 2019 bola približne 10 až 15 eur za hodinu. Pri 40 hodinovom pracovnom týždni by pri mzde 10 eur na hodinu predstavovala ročná mzda matky v domácnosti viac ako 20 000 eur. Íri už v minulosti robili štatistiku, ale teraz znovu im vyšlo, že práca rodiča v domácnosti má hodnotu takmer 55 000 eur ročne. Z výpočtov vyplynulo, že ročné náklady na zamestnanie osoby, ktorá vykonávala domáce práce, ktoré zvyčajne vykonáva rodič v domácnosti, boli 53 479 eur. Jednému z predchádzajúcich ministrov práce, sociálnych vecí a rodiny som povedala, že keď už nechcú oceniť tú neviditeľnú prácu žien, tak aspoň nech im dajú štatisticky vyhodnotené, koľko práca v domácnosti prispieva k navýšeniu HDP. Samozrejme, že to neurobili. Často sa hovorí, že diskriminácia. Diskriminácia, podľa mňa je to, je to aj v tomto parlamente jedno z najčastejšie opakovaných slov. Ale ja si myslím, že kto je najviac diskriminovaný v tejto spoločnosti, sú ženy, ale aj muži, ktorí sa angažujú v solidarite medzi generáciami. Toto je práca, či je to už práca na začiatku života s deťmi, alebo na konci života so starými ľuďmi. Naj, najdiskriminovanejšia vôbec vo všetkých štatistikách. Vo svete, kde sa úspech často meria profesionálnymi úspechmi a materiálnym bohatstvom, je dôležité pamätať na túto nevyčísliteľnú hodnotu práce, ktorú vykonávajú matky v domácnosti. A to sa do toho neráta obetavosť, láska a nočné vstávanie a, a ja neviem, aké city a emócie, ktoré tieto matky svojim členom domácnosti dávajú. Podporením tohto návrhu máme ako spoločnosť príležitosť poďakovať sa matkám za ich neoceniteľnú prácu a aspoň v malej miere dorovnať rozdiel v mzdách v porovnaní s mužmi a ženami bez detí, ženami bez detí. Nie je to iba otázkou elementárnej spravodlivosti, posilnila by sa tým aj ekonomika. Štúdie ukazujú, že zníženie rozdielu v odmeňovaní žien a mužov o jeden percentuálny bod by viedlo k zvýšeniu hrubého domáceho produktu o 0,1 %. Zvýšením kúpnej sily žien by sa následne zvýšili aj daňové príjmy štátov a odľahčilo by sa zaťaženie systémov sociálneho zabezpečenia. Prioritou politiky Kresťanskej únie je podpora rodín a matiek, preto spolu s kolegom Vašečkom určite tento zákon podporíme. Ale nielen preto, podporíme to hlavne preto, že je to spravodlivé. Každý robotník je hodný svojej mzdy, prečo nie matky? Ďakujem pekne. (Potlesk.)